Redakteursbrief: Jesus Christus woon in Suid-AfrikaSusan Lombaard Foto: Burger Meyer, Maroela Media Ons publiseer vanoggend op Maroela Media ŉ storie deur Liezel Lüneburg oor dr. Tom Catena, ŉ Amerikaanse mediese dokter wat in die oorloggeteisterde Soedanese Noeba-gebergtes praktiseer. Hy is die enigste mediese dokter in ŉ gebied met ŉ bevolking van ŉ halfmiljoen, en werk in ŉ hospitaal met 435 beddens en geen lopende water nie. Hy het in 2013 laas die hospitaalgrond vir ŉ kort tydjie verlaat en werk onverpoosd, ten spyte van die feit dat mediese voorrade van die gebied weerhou word en die hospitaal al 11 keer gebombardeer is. In ŉ video oor dr. Catena se werk sê ŉ bejaarde man oor hom: “Hy is Jesus Christus. Net soos Jesus wek hy mense uit die dood op, maak hy siekes gesond en laat hy blindes sien. Al die Noebiërs hier rond stem met my saam.” In die video dra dr. Catena ŉ armbandjie waarop die woorde van Johannes 3:30 staan: “Hy moet meer word en ek minder.” Lesers se kommentaar op die storie, op die webwerf en op sosiale media, getuig van ontnugtering; ŉ hardheid en sinisme wat my hart net so raak soos dr. Catena se storie self. “Ek spaar my simpatie, meelewing, hartseer en afgryse vir my eie mense,” skryf een leser. “Hierdie droewe land se moordstatistiek is so skrikwekkend dat ons laaaankal nie meer tyd en ruimte het om oor die moord en doodslag in ander state te teem nie,” skryf ŉ ander. Ek is nie naïef oor wat in ons land gebeur nie. Inteendeel – in ŉ media-omgewing kry ons elke dag met die slegste van die slegte stories te doen, en kies ons dikwels om die grusaamste feite, stories en video’s van ons lesers te weerhou. Om nie hard en sinies te word nie, is ŉ uitdaging. Dalk is dit bloot genade. As ek soms sien hoe die joernaliste trane in hulle oë het wanneer hulle met ŉ slagoffer gesels, of hoe hulle eers buite moet gaan asemskep nadat hulle ŉ besonder grusame storie geskryf het, verstom ek my dat hulle nog steeds grappe maak, nog steeds hul werk met oorgawe doen en dit regkry om nie hulle harte hard te maak nie. Of ons dit regkry om ons harte sag te hou of nie, en of ons dié sagtheid het vir enigiemand wat swaarkry of dit “spaar” vir ons “eie mense”, is nie ter sprake nie. Wat ter sprake is, is dr. Catena se gesindheid: Hy word minder, en Christus meer. As Jesus Christus in Soedan woon, woon Hy ook in Suid-Afrika. In jou dorp en in jou buurt. In jou huis. Dit hang net af of jy bereid is om minder te word, en Hom toe te laat om meer te word. Want as daar één plek is waar daar meer as genoeg geleentheid is om Jesus Christus vir ander te wees, is dit in Suid-Afrika. Groetnis Susan Lombaard Redakteur: Maroela Media